Tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä annettuun neuvoston direktiiviin 73/23/ETY liittyvä - Komission lausunto - Leivänpaahtimien turvallisuus (ETA:n kannalta merkityksellinen teksti)



Virallinen lehti nro C 300 , 04/12/2002 s. 0014 - 0014



Tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä annettuun neuvoston direktiiviin 73/23/ETY liittyvä Komission lausunto Leivänpaahtimien turvallisuus (2002/C 300/04) (ETA:n kannalta merkityksellinen teksti) Lausunto perustuu tietyllä jännitealueella toimivia sähkölaitteita koskevan 19 päivänä helmikuuta 1973 annetun neuvoston direktiivin 73/23/ETY(1) 9 artiklaan, ja se liittyy direktiivin 5 artiklan soveltamiseen. Euroopan yhteisöjen virallisessa lehdessä(2) on julkaistu direktiivin 73/23/ETY 5 artiklan mukaisesti viittaukset yhdenmukaistettuihin standardeihin EN 60335-1 ja EN 60335-2-9. Kyseiset Euroopan sähkötekniikan standardointikomitean (Cenelec) hyväksymät standardit ovat: - EN 60335-1 Sähkökäyttöisten koti- ja vastaavaan käyttöön tarkoitettujen laitteiden turvallisuus - Osa 1: Yleiset vaatimukset - EN 60335-2-9 Sähkökäyttöisten koti- ja vastaavaan käyttöön tarkoitettujen laitteiden turvallisuus - Osa 2: Leivänpaahtimia, grillejä, pienoisuuneja ja vastaavia kannettavia laitteita koskevat erityisvaatimukset. Matalajännitedirektiivin 9 artiklan mukaisen suojalausekemenettelyn soveltamisen yhteydessä komissiolle on ilmoitettu puutteesta yhdenmukaistetussa standardissa EN 60335-2-9, jota sovelletaan yhdessä standardin EN 60335-1 kanssa. Ilmoituksessa viitataan standardin EN 60335-2-9 kattamien sähkölaitteiden toimintaturvallisuuteen liittyviin vaaroihin. Nykyisellään standardissa ei oteta asianmukaisesti huomioon toimintaturvallisuutta siltä osin kuin on kyse suojauksesta sähkömagneettisia häiriöitä ja tavanomaisia syöttöjännitteen kytkentähuippuja vastaan. Direktiivin 73/23/ETY liitteessä I olevassa 1 kohdan d alakohdassa ja 3 kohdassa säädetyissä turvallisuustavoitteissa edellytetään, että sähkölaitteiden suunnittelussa ja valmistuksessa on varmistettava suojaus sellaisilta vaaroilta, jotka voivat aiheutua muista kuin mekaanisista vaikutuksista odotettavissa olevissa ympäristöolosuhteissa. Sähköohjatut (ts. sähkökäyttöisellä ajastimella varustetut) sähkölaitteet, jotka ovat edellä mainitun standardin vaatimusten mukaisia, eivät näin ollen mahdollisesti täytä matalajännitedirektiivin vaatimuksia odotettavissa olevien sähkölaitteeseen kohdistuvien ulkoisten vaikutusten osalta. Koska standardiin EN 60335-2-9 ei sisälly riittäviä eritelmiä toimintaturvallisuudesta, sen avulla ei voida kaikilta osin taata matalajännitedirektiivin vaatimustenmukaisuutta. Tämän vuoksi komissio katsoo, että edellä mainitussa Euroopan yhteisöjen virallisessa lehdessä julkaistusta viittauksesta standardiin EN 60335-2-9 ei seuraa olettamusta direktiivin 73/23/ETY liitteessä I olevassa 1 kohdan d alakohdassa ja 3 kohdassa säädettyjen turvallisuustavoitteiden täyttymisestä. Kansallisten viranomaisten nimeämät kansalliset asiantuntijat ovat puoltaneet edellä esitettyjä päätelmiä 11. joulukuuta 2001 pidetyssä matalajännitetyöryhmän kokouksessa. Komissio on pyytänyt Euroopan sähkötekniikan standardointikomiteaa (Cenelec) varmistamaan, että kyseiset toimintaturvallisuuteen liittyvät vaarat otetaan asianmukaisesti huomioon standardin tarkistetussa versiossa. Koska edellä mainittua yhdenmukaistettua standardia ei ole tarkistettu, valmistajien on toteutettava lisätoimia sen varmistamiseksi, että standardin EN 60335-2-9 mukaisesti suunniteltu ja valmistettu laite täyttää direktiivin 73/23/ETY liitteessä I olevassa 1 kohdan d alakohdassa ja 3 kohdassa säädetyt turvallisuustavoitteet. Tämä saattaa edellyttää riskianalyysiä ja vaarojen arviointia sen varmistamiseksi, että laite on suunniteltu ja valmistettu tavalla, joka vähentää sähkölaitteiden käyttöturvallisuuteen liittyviä vaaroja niin paljon kuin on kohtuudella mahdollista. Jäsenvaltioiden viranomaisten olisi otettava tämä lausunto huomioon markkinoiden valvonnan yhteydessä. (1) EYVL L 77, 26.3.1973, direktiivi sellaisena kuin se on muutettuna direktiivillä 93/68/ETY (EYVL L 220, 30.8.1993, s. 1). (2) EYVL C 57, 4.3.2002, s. 1.